สรุปธุรกิจ อมตะ ผู้พัฒนานิคมอุตสาหกรรม รายใหญ่ของไทย
ความเป็นมาและธุรกิจของอมตะ เป็นอย่างไร ? ลงทุนแมนจะเล่าให้ฟัง
24 ธ.ค. 2564

สรุปธุรกิจ อมตะ ผู้พัฒนานิคมอุตสาหกรรม รายใหญ่ของไทย /โดย ลงทุนแมน
พอพูดถึงผู้พัฒนานิคมอุตสาหกรรมรายใหญ่ในประเทศไทย
หลายคนคงนึกถึง บริษัท อมตะ คอร์ปอเรชัน จำกัด (มหาชน) หรือ “อมตะ”
และรู้ไหมว่า รายได้หลักของอมตะในตอนนี้ ไม่ได้มาจากการขายที่ดินหรือให้เช่าที่ดิน แต่มาจากรายได้สาธารณูปโภคที่ถูกเรียกว่า รายได้จากกลุ่ม “Non-Land”
ความเป็นมาและธุรกิจของอมตะ เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ข้อมูลจากการนิคมอุตสาหกรรมแห่งประเทศไทย (กนอ.) ระบุว่า ปัจจุบัน ประเทศไทยมีนิคมอุตสาหกรรมทั้งหมดจำนวน 65 แห่ง โดย
- กนอ. ดำเนินการเอง จำนวน 15 แห่ง
- กนอ. ร่วมดำเนินงานกับผู้พัฒนานิคมอุตสาหกรรมภาคเอกชน จำนวน 50 แห่ง
โดยนิคมอุตสาหกรรมทั้งหมดนั้นกระจายอยู่ใน 16 จังหวัดทั่วประเทศ ส่วนใหญ่นั้นกระจุกตัวอยู่ที่ภาคตะวันออก โดยเฉพาะในจังหวัดชลบุรีและระยอง
แน่นอนว่า เมื่อพูดถึงผู้พัฒนานิคมอุตสาหกรรมรายใหญ่ของประเทศไทยเรา คงไม่พ้นที่ต้องพูดถึง อมตะ ซึ่งเป็นผู้พัฒนานิคมอุตสาหกรรมในประเทศไทยมากว่า 3 ทศวรรษ
ถ้าให้เล่าที่มาแบบคร่าว ๆ อมตะ ก่อตั้งขึ้นในปี 2532 โดยคุณวิกรม กรมดิษฐ์ เพื่อทำธุรกิจพัฒนานิคมอุตสาหกรรม และธุรกิจเกี่ยวเนื่องอย่างครบวงจร
มาวันนี้อมตะ ไม่เพียงแต่พัฒนานิคมอุตสาหกรรมในประเทศไทยเท่านั้น แต่ยังมีการไปลงทุนพัฒนานิคมอุตสาหกรรมในต่างประเทศอีก เช่น ในประเทศเวียดนาม
โดยข้อมูลที่น่าสนใจของนิคมอุตสาหกรรมอมตะ มีหลายอย่าง เช่น
- มีพื้นที่รวมของนิคมอุตสาหกรรมทั้งในและต่างประเทศรวมแล้ว 105.26 ตารางกิโลเมตร หรือกว่า 65,000 ไร่
- จำนวนพนักงานที่ทำงานในนิคมอุตสาหกรรมอมตะ รวมกันทั้งหมดกว่า 330,000 คน
- มีจำนวนโรงงานและผู้เช่าในนิคมอุตสาหกรรมอมตะ จำนวนกว่า 1,400 โรงงาน
แล้วจุดเด่นอะไรที่ทำให้ อมตะ ก้าวขึ้นมาเป็นผู้พัฒนานิคมอุตสาหกรรมชั้นแนวหน้าของประเทศไทยได้
- ทำเลที่ตั้งที่ยอดเยี่ยม
ถ้าถามว่า ศูนย์กลางทางอุตสาหกรรมของประเทศไทยเรานั้นอยู่ที่ไหน ? ชลบุรีและระยอง คือคำตอบที่คนส่วนใหญ่นึกถึง
โดย 2 จังหวัดนี้ เป็นที่ตั้งของโรงงานอุตสาหกรรมหลายแห่ง เช่น อุตสาหกรรมผลิตชิ้นส่วนยานยนต์ ชิ้นส่วนอิเล็กทรอนิกส์ เครื่องจักร ผลิตภัณฑ์พลาสติก
สำหรับนิคมอุตสาหกรรมอมตะนั้น มีทั้งตั้งอยู่ที่ชลบุรีและระยอง อยู่บนถนนสายหลักที่เข้าถึงได้สะดวก ไม่ไกลจากกรุงเทพมหานคร และสนามบินหลักของประเทศ
ทั้งยังตั้งอยู่ใกล้ท่าเรืออย่างท่าเรือมาบตาพุด ท่าเรือแหลมฉบัง ซึ่งนับเป็นท่าเรือที่มีความสำคัญอย่างยิ่งทางเศรษฐกิจของประเทศไทย
ดังนั้น ด้วยทำเลที่ตั้งที่อยู่ใกล้สิ่งอำนวยความสะดวกต่าง ๆ จึงทำให้พื้นที่ในนิคมอุตสาหกรรมอมตะได้รับความสนใจอย่างมากจากนักลงทุนต่างชาติ
- มากกว่าการเป็นนิคมอุตสาหกรรม
แนวคิดในการพัฒนานิคมอุตสาหกรรมของอมตะนั้น บริษัทไม่ได้มุ่งมั่นแต่เพียงการเป็นผู้พัฒนานิคมอุตสาหกรรมชั้นนำของประเทศ 
แต่ต้องการที่จะสร้างให้นิคมอุตสาหกรรมของอมตะ กลายมาเป็น “เมืองที่สมบูรณ์แบบ”
เราจึงเห็นว่า ภายในนิคมอุตสาหกรรม ไม่ได้มีเพียงแค่บริษัทและโรงงานต่าง ๆ มาตั้งอยู่เท่านั้น แต่ยังรวมไปถึงสิ่งอำนวยความสะดวกอื่น ๆ อีกมากมาย เพื่อตอบสนองการใช้ชีวิตของผู้ที่เข้ามาทำงานภายในนิคมอุตสาหกรรม ไม่ว่าจะเป็นที่พักอาศัย ร้านค้า สนามกอล์ฟ แหล่งช็อปปิง โรงพยาบาล หรือแม้แต่สถานศึกษาต่าง ๆ
พูดง่าย ๆ ว่า ภายในนิคมอุตสาหกรรมนั้นเปรียบเสมือน เมืองแห่งหนึ่งที่มีทุกอย่างครบครัน ซึ่งเป็นอีกหนึ่งปัจจัยที่ช่วยดึงดูดให้หลายบริษัทเข้ามาซื้อที่ดินหรือเช่าที่ดินภายในนิคมอุตสาหกรรม ได้เป็นอย่างดี
- One Stop Service สำหรับลูกค้า
นักลงทุนหรือบริษัทต่างชาติ ไม่ได้มองหาแค่พื้นที่หรือโรงงานในการทำธุรกิจ แต่พวกเขาจำเป็นต้องมีองค์ประกอบอื่น ๆ อีกหลายอย่าง เมื่อตัดสินใจที่จะเข้ามาลงทุนที่ไหนสักที่
กรณีของอมตะนั้น ภายในนิคมอุตสาหกรรมจะมีที่ตั้งของหน่วยงานราชการที่เกี่ยวข้อง เพื่อให้อำนวยความสะดวกในการออกใบอนุญาตแก่ผู้ประกอบการ
นอกจากนี้ บริษัทยังมีหน่วยงานที่ให้คำแนะนำแก่ลูกค้าต่างประเทศเกี่ยวกับการทำใบอนุญาต และเอกสารต่าง ๆ ที่จำเป็นแก่แรงงานต่างชาติ เมื่อเข้ามาทำงานในประเทศไทยอีกด้วย
ทั้งนี้ ธรรมชาติของผู้พัฒนานิคมอุตสาหกรรมหลายรายนั้น จะมีรายได้หลัก ๆ มาจาก 2 ส่วนคือ
1. รายได้จากการขายและให้เช่า ที่ดินและอสังหาริมทรัพย์
2. รายได้จากการให้บริการต่าง ๆ เช่น ให้เช่าโรงงาน/คลังสินค้า สาธารณูปโภค (เช่น ไฟฟ้า, ประปา, การบำบัดน้ำเสีย)
โดยรายได้ในส่วนที่ 2 จะถูกมองว่า เป็นรายได้ที่เกิดขึ้นต่อเนื่อง (Recurring Income) ซึ่งจะช่วยลดทอนความเสี่ยงจากความผันผวนของรายได้จากการขายหรือให้เช่าที่ดินได้ดี โดยเฉพาะในช่วงที่เศรษฐกิจชะลอตัว
ทีนี้ลองมาดู รายได้และกำไรของ บริษัท อมตะ คอร์ปอเรชัน จำกัด (มหาชน)
ปี 2562 รายได้ 6,113 ล้านบาท กำไร 1,742 ล้านบาท
ปี 2563 รายได้ 4,350 ล้านบาท กำไร 1,103 ล้านบาท
9 เดือนแรก ปี 2564 รายได้ 2,933 ล้านบาท กำไร 662 ล้านบาท
โดย 9 เดือนแรกของปี 2564 นั้น รายได้ของบริษัทจะมาจาก 2 ส่วนธุรกิจหลักคือ
- รายได้จากธุรกิจให้บริการสาธารณูปโภค 47%
- รายได้จากการขายและให้เช่า ที่ดินและอสังหาริมทรัพย์ 40%
- รายได้อื่น ๆ 13%
ซึ่งถ้าดูจากตัวเลขเราจะเห็นว่า ปัจจุบันธุรกิจให้บริการสาธารณูปโภคของอมตะนั้น แซงหน้ารายได้จากการพัฒนาที่ดินเกี่ยวกับนิคมอุตสาหกรรมไปแล้ว
จากคำอธิบายและการวิเคราะห์ผลการดำเนินงานไตรมาส 3 ระบุว่า รายได้จากการขายและให้เช่าที่ดินและอสังหาริมทรัพย์นั้น ลดลงจากช่วงเวลาเดียวกันของปีที่แล้ว 38% เนื่องจากลูกค้าไม่สามารถเดินทางระหว่างประเทศเพื่อดำเนินการรับโอนโฉนดที่ดินได้ในสถานการณ์การระบาดของโควิด 19
โดยอมตะ ก็ตั้งเป้าที่จะเพิ่มสัดส่วนรายได้จากธุรกิจให้บริการสาธารณูปโภคขึ้นอีก 
เพื่อลดความผันผวนของรายได้ที่เกิดจากธุรกิจพัฒนาที่ดินเกี่ยวกับนิคมอุตสาหกรรม ซึ่งมักได้รับผลกระทบจากภาวะเศรษฐกิจมากกว่า ซึ่งก็ต้องติดตามในอนาคตว่า อมตะ จะทำได้ดีแค่ไหน
และปิดท้ายด้วยข้อมูลที่น่าสนใจ 
คุณวิกรม กรมดิษฐ์ ผู้ก่อตั้งอมตะ นั้นเป็นผู้ถือหุ้นใหญ่อันดับ 1 ของบริษัท 
โดยปัจจุบัน ถือหุ้นของบริษัทอยู่ราว 301.7 ล้านหุ้น ซึ่งถ้าคูณราคาหุ้น ณ ปัจจุบันที่ราว 20.1 บาท หมายความว่า มูลค่าหุ้นอมตะที่คุณวิกรมถืออยู่นั้น มีมูลค่าสูงกว่า 6,000 ล้านบาท เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-แบบแสดงรายการข้อมูล ประจำปี 2563, บริษัท อมตะ คอร์ปอเรชัน จำกัด (มหาชน)
-
-
-